যুগান্তর শুরু থেকেই পাঠকপ্রিয়তা ধরে রেখেছে: তথ্যমন্ত্রী
তথ্য ও সম্প্রচার মন্ত্রী ড. হাছান মাহমুদ বলেছেন, যুগান্তর প্রতিষ্ঠাকাল থেকেই পাঠকপ্রিয়তা ধরে রেখেছে। অনেক পত্রিকা বের হয়, শুরুর দিকে পাঠকপ্রিয়তা তৈরি হয় কিন্তু পরে আর তা ধরে রাখতে পারে না। যুগান্তর পাঠকপ্রিয়তা ধরে রাখতে সক্ষম হয়েছে। 







মাতৃভাষার মাস মহান ফেব্রুয়ারির প্রথম দিনে বুধবার দৈনিক যুগান্তরের প্রতিষ্ঠাবার্ষিকীর অনুষ্ঠানে এসব কথা বলেন তথ্যমন্ত্রী। এর মধ্য দিয়ে ২৩ পেরিয়ে ২৪ বছরে যাত্রা শুরু করল পত্রিকাটি।




তিনি বলেন, আমরা বহুমাত্রিক ও গণতান্ত্রিক সমাজে বসবাস করি। সেখানে মতপ্রকাশের স্বাধীনতা শীর্ষে থাকা উচিৎ। বর্তমান সরকার সেটা প্রতিষ্ঠিত করতে কাজ করে যাচ্ছে। তার অনন্য উদাহরণ হচ্ছে- এই সরকার ৯৬ সালে ক্ষমতায় এসে বেসরকারি টেলিভিশন চ্যানেল চালু করেছিল। পরে ২০০৯ সালে আওয়ামী লীগ ক্ষমতায় আসার সময় পত্রিকা ছিল সাড়ে চারশ। বর্তমানে সেটা ৫০০ ছাড়িয়েছে। তখন বেসরকারি স্যাটেলাইট চ্যানেল ছিল ১০টি। বর্তমানে ৩৬টি টেলিভিশন সম্প্রচার হচ্ছে। ২৪টি রেডিও চালু করা হয়েছে। এভাবেই আওয়ামী লীগ সরকার গণমাধ্যমের বিকাশ করেছে। এর মাধ্যমেই সরকার মতপ্রকাশের স্বাধীনতার লক্ষ্যে কাজ করে যাচ্ছে।  
তথ্যমন্ত্রী বলেন, সুষ্ঠু সমাজ ও জাতি গঠনে সাংবাদিকদের ভূমিকা অনন্য। সেক্ষেত্রে সাংবাদিকদের আরও দায়িত্বশীল হতে হবে। নেতিবাচক সংবাদের পাশাপাশি ইতিবাচক সংবাদ বেশি প্রকাশ করতে হবে। উন্নয়নের সংবাদ প্রকাশ না করলে মানুষ জানবে কী করে।
অনুষ্ঠানে যমুনা গ্রুপের চেয়ারম্যান ও দৈনিক যুগান্তরের প্রকাশক সাবেক প্রতিমন্ত্রী অ্যাডভোকেট সালমা ইসলাম এমপি, যুগান্তরের সম্পাদক ও জাতীয় প্রেস ক্লাবের সাবেক সভাপতি সাইফুল আলম বক্তৃতা করেন।  
 
যমুনা গ্রুপের চেয়ারম্যান ও দৈনিক যুগান্তরের প্রকাশক অ্যাডভোকেট সালমা ইসলাম এমপি বলেন, আজকে বারবার স্বপ্নদ্রষ্টা বীর মুক্তিযোদ্ধা যমুনা গ্রুপের প্রয়াত চেয়ারম্যান নুরুল ইসলামের কথা মনে পড়ছে। যিনি আমাদের সবাইকে স্বপ্ন দেখিয়েছিলেন। যুগান্তরকে স্বপ্ন দেখিয়েছিলেন। কিভাবে সাদাকে সাদা ও কালোকে কালো বলতে হয় তা তিনি শিখিয়েছিলেন। তিনি নিপীড়িত নির্যাতিত মানুষের পাশে গিয়ে তাদের কথা বলার জন্য যুগান্তর সৃষ্টি করেছিলেন। তার কথা আজ আমার বারবার মনে পড়ছে।
যমুনা গ্রুপ চেয়ারম্যান বলেন, আপনারা প্রত্যেকেই আমাদের প্রয়াত চেয়ারম্যানের কথা ভালোভাবে জানেন। তার কথা, কাজ ও আদর্শ আমাদের প্রত্যেককে অনুপ্রাণিত করে। ভবিষ্যতেও তার আদর্শ নিয়ে আমরা চলতে চাই।
যুগান্তর পরিবারের উদ্দেশে তিনি বলেন, আমাদের স্বপ্নদ্রষ্টা নুরুল ইসলাম সাহেব আপনাদের যেসব কথা বলে গেছেন, যেসব নির্দেশনা দিয়ে গেছেন, আপনারা তা পালন করবেন। আপনারা অন্যায়কে ভয় করবেন না; আপনারা সত্যের পথে থাকবেন। আপনাদের কোনো ভয় নেই। আমরা আপনাদের পাশে আছি, থাকব। আপনারা নিজেদের এগিয়ে নিয়ে যান, যুগান্তরকে এগিয়ে নিয়ে যান।     
দৈনিক যুগান্তরের সম্পাদক ও জাতীয় প্রেস ক্লাবের সাবেক সভাপতি সাইফুল আলম বলেন, আজকের এই দিনে আমরা বিশেষভাবে স্মরণ করছি যমুনা গ্রুপের প্রয়াত চেয়ারম্যান বীর মুক্তিযোদ্ধা নুরুল ইসলামকে। যিনি যুগান্তরের স্বপ্নদ্রষ্টা এবং এই প্রতিষ্ঠানের সব কর্মকাণ্ডের অনুপ্রেরণা। যুগান্তরের সাহসী ভূমিকার ভিত্তি রচনা করে দিয়েছেন তিনি। 
সাইফুল আলম আরও বলেন, এ দেশের মানুষের কাছে সবচেয়ে জনপ্রিয় কাগজ দৈনিক যুগান্তর। সত্য প্রকাশের ব্যাপারে সব সময় আপসহীন ছিল এ প্রতিষ্ঠান। যুগান্তর সাদাকে সাদা এবং কালোকে কালো বলে। যুগান্তর মানুষের কথা বলে। মুক্তিযুদ্ধের চেতনা ও জাতির পিতা বঙ্গবন্ধু শেখ মুজিবুর রহমানের কথা বলে। সেই চেতনা থেকে ভাষার মাস ফেব্রুয়ারির ১ তারিখে এ প্রতিষ্ঠান যাত্রা শুরু করেছিল। এটি আমাদের প্রয়াত চেয়ারম্যান নুরুল ইসলামের অনেক চিন্তার একটি ফসল। এ কারণেই যুগান্তরের আজকের এ অর্জন।
 
এ সময় আরও উপস্থিত ছিলেন- যমুনা গ্রুপের ব্যবস্থাপনা পরিচালক শামীম ইসলাম, যমুনা গ্রুপের পরিচালক (ফাইন্যান্স) আবদুল ওয়াদুদ, যমুনা গ্রুপের পরিচালক সারিয়াত তাসরিন সোনিয়া ইসলাম, মনিকা নাজনীন ইসলাম ও সুমাইয়া রোজালিন ইসলাম।
অনুষ্ঠানে আরও উপস্থিত ছিলেন- যমুনা টেলিভিশনের প্রধান নির্বাহী কর্মকর্তা ফাহিম আহমেদ, যমুনা বিল্ডার্সের পরিচালক (সেলস অ্যান্ড মার্কেটিং) ড. আলমগীর আলম, যুগান্তরের উপসম্পাদক আহমেদ দীপু, এহসানুল হক বাবু ও বিএম জাহাঙ্গীর; প্রধান বার্তা সম্পাদক আবদুর রহমান, প্রধান প্রতিবেদক মাসুদ করিম প্রমুখ। যুগান্তরের সব বিভাগীয় প্রধান ও কর্মীরা অনুষ্ঠানে উপস্থিত ছিলেন। 
প্রসঙ্গত, ২০০০ সালের ১ ফেব্রুয়ারি যাত্রা শুরু করে দৈনিক যুগান্তর। খুব অল্প সময়ে পাঠকের মন জয় করে নেয় পত্রিকাটি। বস্তুনিষ্ঠ সংবাদের ফলে দেশের সংবাদপত্রে শীর্ষস্থানে পৌঁছতে খুব বেশি সময় নিতে হয়নি। এখনো সেই অবস্থান ধরে রেখেছে যুগান্তর।

তথ্য ও সম্প্রচার মন্ত্রী ড. হাছান মাহমুদ বলেছেন, যুগান্তর প্রতিষ্ঠাকাল থেকেই পাঠকপ্রিয়তা ধরে রেখেছে। অনেক পত্রিকা বের হয়, শুরুর দিকে পাঠকপ্রিয়তা তৈরি হয় কিন্তু পরে আর তা ধরে রাখতে পারে না। যুগান্তর পাঠকপ্রিয়তা ধরে রাখতে সক্ষম হয়েছে।